Széki belépő

Csoóri Sanyi pátyolgatott minket mint Téka együttest. Szinte sülve-

főve együtt voltunk.

Sanyi azt mondta nekünk:

– Ha igazán meg akartok tanulni muzsikálni, menjetek ki Székre,

keressétek Icsánt!

Felbuzdulva, hogy indulunk Erdélybe, még a táncházakban is

híreszteltük, hogy Székre megyünk. Aki széki megfordult ott, mindtől

tanácsot kértünk, merre menjünk, mit vigyünk. Annyit kértek,

hogy segítsünk nekik egy pár dolgot elvinni, mert rengeteg csomagjuk

van.

Akkor még nem volt kocsink, így vonattal mentünk. Megkaptuk

a csomagokat, és vittük a vonathoz. Amint felszálltunk és feltettük

a kupé felső csomagtartó részre az igazán terjedelmes, három, Röltex-

es papírba becsomagolt bálát, az ott lévő utasok azonnal pakoltak

és kimentek. Még visszaszóltak:

– Maguk nem normálisak, perzsaszőnyeget hoznak, ráadásul

Röltex-es papírban, még a hülye is látja, mi van benne, nemhogy a

vámos!

Nem tudtuk, hogy tiltott árut hozunk, pedig akkoriban nagyon

vadásztak erre a vámon és mi a kupéban utazókat is lebuktattuk

volna, akik szintén tiltott árukkal kereskedtek.

A szőnyeg viszont Széken aranyat ért, sokan abból építettek

házat. Most mit csináljunk? – tanakodtunk. Menjünk külön vagonokba,

ne dugjuk el a szőnyegeket, úgyis észreveszi a vámos! Mondjuk

azt, hogy lakodalmi ajándéknak visszük! Ez így is történt. Amikor

hozzám ért a vámvizsgálat, kérdezik:

– Kié ez a szőnyeg?

Mondom, hogy az enyém, lakodalomba viszem ajándékba.

– Ne mondja már – jött a válasz –, itt mindenki perzsaszőnyeget

visz lakodalomba, ajándékba? Már az előző két vagonban is volt

egy-egy szőnyeg.

– Na, leszállnak vele a határon! – tette hozzá a vámos.

„Ennek vége, ezt elkobozzák” – gondoltam.

Poros és Pali is szintén a leszállítás sorsára jutott. Megállt a vonat

a határon, mi pedig csak vártunk az ajtóban, mikor mondják, hogy

leszállás. Vártunk, vártunk, egyszer csak elindult a vonat. „Na, mi

van, nem szállítanak le?” A vonat pedig szaladt velünk és a szőnyegekkel

tova...

Eljutottunk Szamosújvárig, ahonnan indult a busz – székiesen a

kursza – Székre, s mi várakoztunk a megállóban. Mondanom sem

kell, elég nagy feltűnést keltettünk a három szőnyeggel, akkorát,

hogy összeszaladt mindenki az utcán, és persze voltak besúgók is,

akik hívták a milicistát. Az el akarta kobozni a szőnyegeket, mondván,

hogy csempészek vagyunk és kijelentette, hogy nem vihetjük

sehova, minket visznek be a rendőrségre. Ekkor érkezett egy munkásokat

szállító teherautó, megállt, kikiabáltak róla:

– Ugorjatok!

És már mentünk is. Megmentőinkről kiderült, hogy éppen Székre

tartottak, széki munkások, akik hazafelé igyekeztek. Széken letettek

minket a templom előtt, s mi ott álltunk tanácstalanul, hogy most

merre.

A templomdomb aljában – tél volt, óriási hó – a hófehér tájban

a széki lányok grasszáltak nyolcan összekapaszkodva egy sorban,

viseletben. A fiúk szintén viseletben csúszkáltak, incselkedtek a

lányokkal. Mi fent álltunk a dombtetőn, alul a széki fiatalság. Gondoltam,

lesétálok a dombon, de megbotlottam, estem egy nagyot,

kapaszkodtam a szőnyegbe – azt nem engedhetem el – és mindenki

csodálkozására lecsúsztam pont a lányok csizmájához. A szőnyeget

vonszoltam magammal, amiről mindenki tudta, hogy az valakié, és

hogy Pestről hoztuk.

Én a meglepetéstől, és az érdekes belépőtől megszeppenve csak

annyit tudtam mondani: „Jó estét, nem tudják, hol lakik Filep Zsuzsi?”.